U-I-178/01
Natisni
Opravilna št.:
U-I-178/01
Datum odločitve:
30. 1. 2003
ECLI:
ECLI:SI:USRS:2003:U.I.178.01
Akt:
Akt Ministrstva za notranje zadeve o opravljanju mejne kontrole, oktober 1996
Izrek:
Pobuda za začetek postopka za oceno ustavnosti in zakonitosti akta Opravljanje mejne kontrole, ki ga je izdalo Ministrstvo za notranje zadeve oktobra 1996, se zavrže.
Evidenčni stavek:
Pobudnik z ničimer ne izkaže, da bi morebitna ugoditev pobudi izboljšala njegov pravni položaj, zato je Ustavno sodišče zavrglo pobudo iz tega razloga.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
podzakonski akt
Vlagatelj:
Rudi Pucko, Murska Sobota
Datum vloge:
24. 8. 2001
Vrsta odločitve:
sklep
Vrsta rešitve:
zavrženje
Dokument:
US22043
Dokument v PDF obliki:
U-I-178-01.pdf
115 KB
Prenesite datoteko
U-I-178/01
30. 1. 2003
SKLEP
Ustavno sodišče je v postopku za preizkus pobude Rudija Pucka iz Murske Sobote na seji dne 30. januarja 2003
sklenilo:
Pobuda za začetek postopka za oceno ustavnosti in zakonitosti akta Opravljanje mejne kontrole, ki ga je izdalo Ministrstvo za notranje zadeve oktobra 1996, se zavrže.
Obrazložitev
1. Pobudnik predlaga presojo ustavnosti in zakonitosti akta Opravljanje mejne kontrole, ki ga je izdalo Ministrstvo za notranje zadeve oktobra 1996. Pravni interes utemeljuje s tem, da je zoper njega uveden kazenski postopek zaradi kaznivega dejanja zlorabe uradnega položaja, kar naj bi bilo razvidno iz ustavnih pritožb št. Up-310/99 in št. Up-363/01. V pobudi zatrjuje, da izpodbijani akt ni izšel na podlagi pooblastila, danega v zakonu, čeprav naj bi bilo jasno, da se v pravice subjektov lahko posega le na podlagi zakona (87. člen Ustave). Po mnenju pobudnika akt ni stopil v veljavo, saj ni bil objavljen (154. člen Ustave).
2. V skladu z drugim odstavkom 162. člena Ustave in s prvim odstavkom 24. člena Zakona o Ustavnem sodišču (Uradni list RS, št. 15/94 - v nadaljevanju ZUstS) lahko vsakdo da pobudo za začetek postopka pred Ustavnim sodiščem, če izkaže svoj pravni interes. Drugi odstavek 24. člena določa, da je pravni interes za vložitev pobude podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma pravni položaj. Po ustaljeni praksi Ustavnega sodišča mora biti pravni interes neposreden in konkreten, morebitna ugoditev pobudnikovemu predlogu mora privesti do izboljšanja njegovega pravnega položaja.
3. V obravnavanem primeru izpodbija pobudnik navedeni akt v celoti. Pobudnik se pri utemeljevanju pravnega interesa sklicuje na akte sodišč, ki jih je pobudnik spodbijal z ustavnima pritožbama. Iz vpogleda v spisa št. Up-310/99 in št. Up-363/01 je razvidno, da noben od izpodbijanih sklepov Okrožnega sodišča v Murski Soboti v navedenih ustavnih pritožbah ne temelji na spodbijanem aktu v tej pobudi, niti se nanj ne sklicuje. To, da se kazenska ovadba sklicuje na izpodbijani akt kot na predpis, pa še ne pomeni, da bo sodišče akt kot takšen tudi dejansko uporabilo v kazenskem postopku. Pobudnik zato z ničimer ne izkaže, da bi morebitna ugoditev pobudi izboljšala njegov pravni položaj. Ker je Ustavno sodišče zavrglo pobudo iz tega razloga, se pri tem ni spuščalo v obstoj drugih procesnih predpostavk.
4. Ustavno sodišče je sprejelo ta sklep na podlagi 25. člena ZUstS v sestavi: predsednica dr. Dragica Wedam Lukić ter sodnici in sodniki dr. Janez Čebulj, dr. Zvonko Fišer, Lojze Janko, mag. Marija Krisper Kramberger, dr. Ciril Ribičič, dr. Mirjam Škrk in Jože Tratnik. Sklep je sprejelo soglasno.
Predsednica
dr. Dragica Wedam Lukić